เอ็มดี ธอส. รับรางวัลผู้นำองค์กรดีเด่น ทำให้คนไทยมีบ้าน
กรรมการผู้จัดการ ธอส. รับรางวัล “Thailand's Top CEO Awards 2021”
20 ธ.ค. 2564

นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เข้ารับรางวัล “Thailand's Top CEO Awards 2021" จากนายสุพัฒนพงษ์ พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน ประธานในพิธีมอบรางวัลในงาน “2021 ASIA CEO SUMMIT &amp; AWARD CEREMONY : Asia’s Champions of Excellence" ซึ่งจัดขึ้นโดย บริษัท นิโอ ทาร์เก็ต จำกัด และบริษัท อินฟลูเอ็นเชี่ยลแบรนด์ ประเทศสิงคโปร์ องค์กรที่มีความเชี่ยวชาญด้านการสร้างแบรนด์ในเอเชียมายาวนานกว่า 20 ปี เพื่อมอบรางวัลให้แก่แบรนด์ที่มีอิทธิพลต่อผู้บริโภค ผู้นำธุรกิจที่โดดเด่นซึ่งกรรมการผู้จัดการ ธอส. ประสบความสำเร็จและได้รับการยอมรับในฐานะผู้นำองค์กรที่มีความสามารถและความมุ่งมั่นในการ "ทำให้คนไทยมีบ้าน" ตามพันธกิจของ ธอส. พร้อมกับพัฒนาบริการด้านดิจิทัลให้กับลูกค้าได้อย่างมีประสิทธิภาพ และส่งผลให้ ธอส. ได้รับผลการประเมินจากหน่วยงานภายนอกดีขึ้นอย่างต่อเนื่อง ทั้งนี้ พิธีมอบรางวัลดังกล่าวจัดขึ้น ณ ห้องบอลรูม โรงแรมชาเทรียม ริเวอร์ไซด์ กรุงเทพฯ เมื่อวันที่ 20 ธันวาคม 2564